 Dowladda Kafrika oo leh ciidamo Boolis iyo weliba ciidamo gaar ah oo kahortaga dadka nabadgelyo xumada abuuraya sida inoo muuqata diyaar uma aha inay wax ka qabato Soomaalida dalkeeda lagu xasuuqayo, dastuurka dalka Kafrika u degsana qofkii qof dila xukun adag oo uu falka dilka ah kaga waantoobo uma uu yaalo, laakiin taas bedelkeeda ayaa waxaa loo baahnaa in dowladda Soomaaliya ay ka dhiidhiso dilalka iyo dhaca loo geysanayo Soomaalida ku sugan Kafrika oo ay dacwado ka gudbiso, maxkamadaha caalamiga ah ee arrimahaasi qaabilsan qeylo dhaan u gudbiso, hayadaha iyo ururada caalamiga ah ee xuquuqda aadanaha u doodana ay wargeliso ama ugu yaraan ay goaan ka qaadato, balse ma ay muuqato in dowladda Soomaaliya ay arrintaasi wax ka qabanayso, ilaa iyo haddana maba jiro saddexda masuul ee ugu sareysa dowladda Soomaaliya mid ka mid ah oo tegay dalka Kafrika oo madaxda dalkaasi kala soo hadlay xasuuqa aan dhammaadka lahayn ee lagu hayo Soomaalida dalka Kafrika ku nool, marka laga reebo Wasiir ku-xigeen ka tirsan dowladda Soomaaliya oo booqasho u eg dalxiis ku tegay. 